b'\n_START_ARTICLE_\nMelita Vovk\n_START_SECTION_\n\xc5\xbdivjenje in delo\n_START_PARAGRAPH_\nDiplomirala je leta 1951 iz slikarstva pri Maksimu Sedeju na Akademiji za likovno umetnost in oblikovanje v Ljubljani. \xc5\xa0tudirala je na Akademiji za uporabno umetnost v Ljubljani, v letih 1951\xe2\x80\x931953 nadaljevala na specialki za grafiko pri B. Jakcu (3 semestre) in 1972 diplomirala pri Riku Debenjaku. Med letoma 1953 in 1956 je u\xc4\x8dila na ni\xc5\xbeji gimnaziji na Bledu, od leta 1957 do 1973 bila v svobodnem poklicu, 1974\xe2\x80\x931977 vi\xc5\xa1ja strokovna sodelavka za scenografijo na Akademiji za igralsko umetnost, od 1978 je bila ponovno svobodna umetnica; upokojena 1984. Leta 1957 se je poro\xc4\x8dila s knji\xc5\xbeevnikom Bojanom \xc5\xa0tihom (tudi njuna h\xc4\x8di Marija-Ejti \xc5\xa0tih se je posvetila slikarstvu); od 1979 dalje pa je bila poro\xc4\x8dena s holandskim slikarjem Roelofom Frankotom (1911\xe2\x80\x931984). Prepotovala je domala vso Evropo._NEWLINE_Vovkova se ukvarja s slikarstvom, grafiko, risbo, ilustracijo, scenografijo, kostumografijo in karikaturo. Njeno temeljno izrazilo je risba - sprva \xc4\x8dista, realisti\xc4\x8dna, obrisna risba, ki jo je s\xc4\x8dasoma s skiciozno potezo dopolnjevala z zna\xc4\x8dilnimi karikiranimi detajli in tako dosegla specifi\xc4\x8dno humorno naravnanost predvsem ilustratorskega dela._NEWLINE_Te\xc5\xbei\xc5\xa1\xc4\x8de njenega dela pa je ilustracija. Tako pri delu za mlade in odrasle kot v osnutkih za sceno in kostume se z bogato likovno ustvarjalno domi\xc5\xa1ljijo in poglobljenim razumevanjem v\xc5\xbeivlja v literarne predloge. Ilustrirala je nad 80 knjig._NEWLINE_Od 1956, ko je prvi\xc4\x8d prispevala osnutke za sceno, se vse bolj posve\xc4\x8da tudi scenografiji in kostumografiji. Sodelovala z osnutki pri ve\xc4\x8d kot 50 predstavah za gledali\xc5\xa1\xc4\x8de._NEWLINE_Napisala pa je tudi ve\xc4\x8d duhovitih potopisov in jih opremila z lastnimi risbami in strokovnih \xc4\x8dlankov o aktualnih in strokovnih vpra\xc5\xa1anjih in spominskih zapiskov.\n_START_SECTION_\nNagrade in priznanja\n_START_PARAGRAPH_\n16. aprila 2008 je bila Melita Vovk ob ob\xc4\x8dinskem prazniku razgla\xc5\xa1ena za \xc4\x8dastno ob\xc4\x8danko ob\xc4\x8dine Bled. Leta 1974 je na Bor\xc5\xa1tnikovem sre\xc4\x8danju prejela Bor\xc5\xa1tnikovo diplomo in denarno nagrado za kostumografijo in leta 1977 je prejela Bor\xc5\xa1tnikovo diplomo in denarno nagrado za scenografijo.'